Seletuskiri Narva Muuseumi põhimääruse eelnõule

Narva Linnavolikogu 17.05.2012 otsusega nr. 57 otsustati osaleda SA Narva Muuseum asutamisel. SA Narva Muuseum asutajateks on Narva linn ja Eesti Vabariik. Vabariigi Valitsuse 25.10.2012 korraldusega nr. 452 otsustati anda kultuuriministrile volitus asutada riigi osalusel  sihtasutus SA Narva Muuseum. 

Kuna kehtiv muuseumiseadus ei võimalda anda sihtasutusele üle muuseumikogusid (muuseumiseadus, § 2 lõige 1 ja § 22 lõige 1), jäävad need linnaasutuse valdusesse ning viimast ei likvideerita enne uue muuseumiseaduse vastuvõtmist. Et tagada muuseumikogude säilitamine, jääb linnaasutusse täiskoormusega tööle peavarahoidja. 

Narva Muuseum osaleb partnerina projektis "Unikaalse Eesti ja Vene kindluste ansambli kui ühise turismitoote arendamine. II etapp / EstRusFortTour-2", mis on rahastatud Euroopa naabrus- ja partnerlusinstrumendi Eesti-Läti-Vene piiriülese koostöö programmist 2007-2013 (Narva linnavolikogu 25.11.2010 otsus nr. 170) ning jätkab projektipartnerina ka pärast sihtasutuse registreerimist. Projekti meeskonnast jäävad linnaasutusse tööle osakoormusega kuus inimest, sh ka peavarahoidja. Projektiga seotud nõuded ja kohustused jäävad linnaasutusse Narva Muuseum. 

Sihtasutus Narva Muuseum registreeritakse 2012. aasta detsembri lõpul. Kõik Narva Muuseumile kuuluvad varad (välja arvatud muuseumikogu) ning nõuded ja kohustused (välja arvatud projektiga "Unikaalse Eesti ja Vene kindluste ansambli kui ühise turismitoote arendamine. II etapp / EstRusFortTour-2" seotud nõuded ja kohustused) antakse üle sihtasutusele Narva Muuseum.

Lähtudes eeltoodust on otstarbekas vastu võtta uus Narva Muuseumi põhimäärus.

Põhimäärus vastab muuseumiseaduse § 6 lg 1.

Põhimäärus jõustub orienteeruvalt 1. jaanuaril 2013.a. Sihtasutuse Narva Muuseum tegevuse alguse täpne kuupäev sõltub sihtasutuse registreerimisest mittetulundusühingute ja sihtasutuste registris.

